khistorydata/jeongjo-sjw-relations huggingface dataset:
정조 21년
丁巳七月二十二日辰時上御熙政堂諸承旨持公事入侍時右承旨李勉兢左副承旨李肇源右副承旨李尙度同副承旨金達淳假注書李泳夏洪樂浚記事官金景煥記注官金良倜檢校直閣金勉柱以次進伏訖上曰各房公事先奏可也勉兢奏吏房無公事尙度讀奏平安監司朴宗甲啓本龜城府反庫事勉兢奏禮房無公事肇源讀奏廣州留守洪檍狀啓到任事達淳讀奏江原監司徐有防啓本罪人洪有土里依前同推期於得情事尙度奏工房無公事命書判付命書榻敎曰未下直守令當日辭朝上曰入格儒生入侍儒生等以次上殿進士金文欽進伏奏姓名上曰爾年幾何文欽曰五十一矣上曰讀奏所製賦可也文欽讀畢上曰作賦表幾首乎文欽曰賦則三百首表則八百首矣上曰何年爲小科乎文欽曰甲午年矣上曰退去出給入格正草可也文欽退出幼學曺晦振進伏奏姓名上曰讀奏所製賦可也晦振讀畢上曰今爲一命則百里之任亦可爲之乎勉兢曰年今六十百里之任優可爲之矣上曰此儒聞名久矣頗有氣力諸曹則可謂風斯下矣且其父未及大用必有不食之報矣命退晦振退出幼學金履𢉠進伏奏姓名上曰作賦表幾首乎履𢉠曰賦則三四百首表則數百首矣上曰讀奏所製賦可也履𢉠讀畢命退履𢉠退出進士金重淳進伏奏姓名上曰讀奏所製賦可也重淳讀畢命退重淳退出幼學金在源進伏奏姓名上曰誰之親族乎在源曰判府事金憙之十三寸姪矣上曰作賦幾首乎在源曰八百餘首矣上曰製表策幾首乎在源曰表則四百首策則三十首矣上曰爾年幾何在源曰三十八矣命退在源退出生員任壽益進伏奏姓名上曰擧顔可也壽益擧顔上曰製表賦幾首乎壽益曰各製三百首矣命退壽益退出幼學南正容進伏奏姓名命退正容退出幼學洪義泳進伏奏姓名上曰擧顔可也義泳擧顔上曰誰之親族乎義泳曰故承旨洪文泳之同宗也命退義泳退出前都事李台峻進伏奏姓名命退台峻退出幼學權曄進伏奏姓名上曰誰之親族乎曄曰前正言權晙之同族也上曰擧顔可也曄擧顔上曰作賦幾首乎曄曰四百首矣命退曄退出幼學金履平進伏奏姓名上曰與金羲淳爲幾寸乎履平曰爲五寸叔姪矣命退履平退出生員曺鴻振進伏奏姓名上曰汝之文體每少氣力着實工夫可也命退鴻振退出幼學吳慶曾進伏奏姓名命退慶曾退出幼學金履實進伏奏姓名上曰爾之入侍必屢次矣履實曰然矣命退履實退出幼學金履秀進伏奏姓名命退履秀退出幼學黃世鍾進伏奏姓名命退世鍾退出業儒李漢忠進伏奏姓名命退漢忠退出生員李重庚進伏奏姓名上曰爾居何處乎重庚曰居在延安矣命退重庚退出幼學金徹淳進伏奏姓名命退徹淳退出生員金敎根進伏奏姓名命退敎根退出幼學金芝淳進伏奏姓名上曰擧顔可也芝淳擧顔上曰製賦幾首乎芝淳曰十首矣上曰汝父大臣出住何處乎芝淳曰方在新門外閭家矣命退芝淳退出幼學李晩榮進伏奏姓名命退晩榮退出幼學許棉進伏奏姓名上曰製賦幾首乎棉曰百首矣命退棉退出進士尹宗基進伏奏姓名上曰誰之後孫乎宗基曰忠憲公尹烇之後孫也命退宗基退出幼學尹性鎭進伏奏姓名上曰誰之後孫乎性鎭曰文正公尹煌之後孫也上曰作賦幾首乎性鎭曰三四百首矣命退性鎭退出幼學兪春柱進伏奏姓名上曰擧顔可也春柱擧顔上曰製賦幾首乎春柱曰百首矣命退春柱退出幼學曺定振進伏奏姓名上曰與曺晦振爲幾寸乎定振曰六寸矣命退定振退出幼學宋煥三進伏奏姓名上曰製賦幾首乎煥三曰二十餘歲時製賦一百餘首矣命退煥三退出幼學金最根進伏奏姓名上曰製賦幾首乎最根曰三百首矣命退最根退出幼學黃時鍾進伏奏姓名上曰作賦幾首乎時鍾曰二百首矣上曰與黃運祚爲幾寸乎時鍾曰運祚之從孫也命退時鍾退出幼學金鎭淳進伏奏姓名上曰製賦幾首乎鎭淳曰百首矣命退鎭淳退出幼學洪勝圭進伏奏姓名上曰擧顔可也勝圭擧顔上曰爾之所製賦卽別機軸而以樂製之文則善作故付之末端而可謂外題矣命退勝圭退出上曰頒賞可也未及待令者幾人乎勉兢曰幼學閔羽成生員尹爔幼學具錫亨竝爲三人矣上曰待其來到追後頒賞可也進士金文欽等各於殿庭受賞四拜以次退出仍命退承史以次退出
정조 21년
丁巳七月二十二日辰時上御重熙堂軍士房承旨入侍時左副承旨李肇源假注書洪樂浚記事官金景煥記注官金良倜以次進伏訖上曰今番參班武班爲幾人乎肇源曰出身閑良合爲一百三十四人矣上曰作頭誰也肇源曰王漢禎也上曰儒生未及待令者三人隨其來到自政院卽爲頒賞可也仍命退承史以次退出
정조 21년
行都承旨洪明浩坐行左承旨李晩秀病右承旨李勉兢坐直左副承旨李肇源坐右副承旨李尙度坐直同副承旨金達淳坐注書柳遠鳴病一員未差假注書呂東植仕直李弘謙仕事變段注書李昌瑞仕
정조 21년
李勉兢啓曰卽見禮曹郊壇摘奸草記則以祈雨壇有頉爲辭矣祈雨壇雖在北郊而壇名不載於五禮儀且況各壇亦多祈雨之地則今此草記初無處所之區別只稱祈雨壇者事欠詳謹極爲未安原草記還給使之改修正以入而當該堂上不可無警從重推考何如傳曰允
정조 21년
李勉兢啓曰假注書李泳夏身病猝重勢難察任今姑改差何如傳曰允
정조 21년
李泳夏改差代以李弘謙爲假注書
정조 21년
有政吏批判書閔鍾顯進參判徐邁修進參議蔡弘遠進右承旨李勉兢進啓曰大司諫今當差出而擬望之人乏少承旨竝擬何如傳曰允
정조 21년
以李敬一爲大司諫李秉鼎爲兼知春秋金載瓚爲惠民提調李禹昌爲監察領敦寧單金履素司饔都提調單金履素御營都提單金履素司譯都提調單金履素以上敍用仍任事承傳綾城尉單具敏和敍用事承傳成均博士三單金鳳擧文鳳岐李昌瑞故統制使趙儆贈兵判例兼知義禁趙心泰考趙榮錫爲愍懷墓守衛官
정조 21년
兵批判書李祖源病參判柳誼病參議李文會入直進參知尹致性病左副承旨李肇源進護軍姜彝正副護軍金啓洛睦萬中金載翼姜忱副司直吳翰源副司果金主夏鄭文綏以上竝單付
정조 21년
以北兵使鄭觀采狀啓鍾城府赴防宣傳官李貞坤三技中一技今已成功放送一款令該曹稟旨分付事傳于李肇源曰放送事回諭
정조 21년
李肇源以兵曹言啓曰去夜一所巡廳犯夜被捉嘉善金昌鎰依更數嚴棍二十度之意敢啓傳曰知道
정조 21년
李肇源以備邊司言啓曰頃因諸道習操稟處草記批旨內摠廳廣州江華則便否問于帥臣更爲草記可也事命下矣卽見江華留守申光履所報則以爲春秋操鍊戎政之大者其在克詰之方不容少忽而府內目下農形優劣不同雖善爲結實終是穴農所屬邑中延白仁富未免失稔裹糧之艱辦裝之難不可不念且年來聚點寔有其效惟俟稟旨爲辭矣摠廳廣州旣依所報許停則不可異同江華秋操亦爲停止官鎭門聚點申飭擧行何如傳曰允不爲行操諸道依近例另飭私操其勤慢令道帥臣考察道帥臣擧行能否卿其考察論奏俾朝令惟行可也
정조 21년
李肇源以備邊司言啓曰卽見京畿監司李在學狀啓則以爲喬桐永宗皆以環海斥鹵之地民食之貧乏有倍於陸地所屬軍兵布在於沿邑而沿邑最多被旱秋農難望均登當此民力方艱之時若有屢日赴操之役則其爲貽弊有不可言喬桐永宗今秋習操竝姑停止事請令廟堂稟旨分付矣今年畿內沿農之㝡遜果如狀辭而摠廳及兩都旣皆停操則今此仰請不爲無據莫重戎政之次第許停雖極可悶揆以事勢有難彼此特爲依狀請施行官鎭門聚點依他例另加申飭何如傳曰允
정조 21년
禁府啓目粘連向前洪秉臣亦身爲禁喧郞官不能預先察飭莫重行禮時至有班次不整下吏攔入之擧揆以法綱殊極可駭以此照律何如判付啓依允
정조 21년
執義李基讓獻納韓致應校理李羲甲林漢浩副校理尹益烈洪樂游修撰尹悌東尹行直副修撰朴崙壽洪秀晩啓曰請寢罪人鄭致達妻出置城外之命依前還發配所亟令王府快正典刑措辭見上請物故罪人德相亟施孥籍之典措辭見上請逆賊尙喆追施孥戮之典措辭見上以下一行十二字刀割答曰不允以下六字刀割執義李基讓獻納韓致應啓曰請遲晩後物故罪人啓能亟施孥籍趾賊等凶種快施邦刑養遂獻遂竝設鞫得情措辭見上請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情快正典刑措辭見上請物故罪人國榮亟施孥籍之典措辭見上請梟示罪人明謙正刑罪人以謙亟施孥戮逆復庶子好石亟施處絞荐棘罪人時偉設鞫得情快正王法遲晩罪人宇鎭捧根脚快正王法措辭見上請承款後物故罪人九宗亟施孥籍之典措辭見上答曰不允執義李基讓啓曰請寢李汝節定配之命更令王府嚴覈取服施以當律措辭見上答曰不允獻納韓致應啓曰請金甲島爲奴罪人克觀更令王府嚴鞫得情快正王法措辭見上請逆賊尙魯亟施孥籍之典措辭見上請亟寢秋曹罪人柳師文放釋之命仍令王府設鞫嚴問快正典刑措辭見上答曰不允柳師文事亟停勿煩
정조 21년
丁巳七月二十三日辰時上御重熙堂都承旨右承旨入侍時都承旨洪明浩右承旨李勉兢假注書李泳夏記事官金景煥記注官金良倜以次進伏訖上曰今日藥房誰爲監劑乎明浩曰本院提調沈煥之入來矣上曰卽者禮曹草記中所謂祈雨壇者指何處而言耶勉兢曰臣亦不可知矣上曰南壇雩祀壇等處無非祈雨之所而未聞以祈雨壇表揭名稱之處則今此草記云云全沒區別語極糢糊原草記爲先還給使之改書出而此不可以郞官之疎於格例置而不論當該堂上自政院請罪可也上曰昨日之雨得於久旱之餘可喜可喜明浩勉兢曰其喜不可量矣上曰今日則有開霽之意昨日一日之澤難保遠邇之均沾矣明浩曰然矣命退承史以次退出
정조 21년
丁巳七月二十三日午時上御重熙堂左副承旨入侍時左副承旨李肇源假注書呂東植記事官金景煥記注官金良倜以次進伏訖肇源曰日記修正所當詳愼前後飭敎何等申嚴而去月朔日記中初五日刑曹堂上處分傳敎初不載錄事之駭然莫此爲甚當該注書所當重勘而本院請推之外無他可施之罰何以爲之乎上曰聞甚駭然令該府拿問重勘可也出擧條命書傳敎曰職是統轄也故意在求備前領敦寧金履素敍用本兼諸司仍任政官卽爲牌招開政下批仍敎良倜曰事係體例日前雖有處分聞出住城外云今已敍用卽爲還第事爾其往傳於領敦寧可也良倜承命出去上曰社稷大祭獻官單子及報府促入可也仍命退承史以次退出
정조 21년
行都承旨洪明浩坐左承旨未差右承旨李勉兢坐左副承旨李肇源坐右副承旨李尙度坐直同副承旨金達淳坐直注書柳遠鳴病一員未差假注書呂東植仕李弘謙仕直事變假注書李昌瑞仕
정조 21년
傳于李勉兢曰左承旨與藥房提調來待華城留守前留守惠堂入侍
정조 21년
傳于李勉兢曰左承旨許遞前望單子入之
정조 21년
金達淳啓曰行大司憲宋煥箕在外執義李基讓掌令玄重祚朴道翔持平蔡趾永牌招啓辭未下持平閔致載疏批未下監察茶時之意敢啓傳曰知道
정조 21년
兵曹口傳政事護軍李晩秀
정조 21년
禁府照目粘連兵曹正郞洪秉臣矣本府議啓內身爲禁喧郞官不能預先察飭莫重行禮時至有班次不整下吏攔入之擧揆以法綱殊極可駭罪杖一百收贖奪告身盡行追奪私罪奉敎以公罪勘放爲良如敎又啓目前假注書李毅采原情云云傳旨內辭緣泛稱遲晩刑推得情何如判付啓除刑推今日議處照律爲良如敎
정조 21년
金達淳以義禁府言啓曰時囚罪人洪秉臣杖一百收贖告身盡行追奪照律公事判付內以公罪勘故事命下矣洪秉臣杖一百以公罪收贖放送之意敢啓傳曰知道
정조 21년
禁府照目前假注書李毅采矣本府議啓內日記修正在所審愼前後飭敎不啻申嚴而全不致愼有落漏之擧者極爲可駭罪杖一百收贖告身盡行追奪私罪奉敎依允
정조 21년
水原留守徐有隣疏曰伏以面有垢澡之則新身有瘍療之則完旣新旣完置之相忘理也勢也今有人焉朝衣朝冠立乎康莊之上忽被人推納于溝壑坑坎而又從以下石滓穢之遍體矣瘡痍之滿身矣雖有仁人君子惻而憐之援之拯之使之浴蘭沐芳振其衣而彈其冠若其不潔之纍難醫之疾不啻纏骨髓而入膏肓矣今臣所經歷者不幸類此罪惡之所臚列指目之所憯毒百倍於溝壑坑坎而誣起白地禍餉闔門戈戟之交攻拳踢之迭發又非下石之比惟我聖上以天地之仁日月之明濟之活之薰之洗之使之出死入生變鬼爲人先從南城保障俾入萬里之流千仞之崗而此猶不足乃於今日晉之于華城居留壯勇外使之任俾得以朝衣朝冠與簪紳齒而益加翦拂益加灑濯若將備使者然臣於是攢手而祝撫心而悸自不覺四體之投地五內之失守也噫臣之纍已纏骨髓臣之病已入膏肓臣旣以僇人自居人亦以僇人見待爲世所需已矣無望南城玷汚猶可諉之譴補不敢辭堂堂華城是何職也雖在婦孺之愚輿臺之賤莫不尊之如槐棘仰之如神仙則寧容一朝自臣身玷汚以貽淸朝無人乎之譏哉遷喬雖曰至榮續貂誠非細故大防之壞與不壞重務之堪與不堪有不暇論也殿下之於臣父母也父母之命有順無違而至於關係累聖簡處亦不敢自阻而自隱似此血腔惟父母之前可以呼訴雀蛇猶知酬恩犬馬尙解戀軒臣雖萬萬無狀豈至於全昧結草之報而然亦豈至於顧畏彈綿之謗而然哉此其情良亦慽矣除書纔下馹召絡續不敢偃處星夜疾馳始詣城外而不得命轉詣闕外而又不得虎符事體不輕而重飭敎屢臨師律至嚴不得不拚棄承膺祗受而出而縮伏累日萬無抗顔冒赴之路玆敢不避唐突瀝血泣籲於仁覆之下伏乞聖慈憐臣矜臣特遞臣新除職名回授可堪仍許臣退歸畎畝以畢餘生俾卒終始全保之澤不勝至禱臣無任云云答曰省疏具悉保釐之外兼有拱護之所重惟當竭蹶何用逡巡卿其勿辭辭朝
정조 21년
獻納韓致應啓曰請金甲島爲奴罪人克觀更令王府嚴鞫得情夬正王法措辭見上請逆賊尙魯亟施孥戮之典措辭見上請亟寢秋曹罪人柳師文放釋之命仍令王府設鞫嚴問夬正典刑答曰不允柳師文事亟停勿煩
정조 21년
丁巳七月二十四日辰時上御誠正閣諸承旨持公事入侍時行都承旨洪明浩行左承旨李晩秀右承旨李勉兢左副承旨李肇源右副承旨李尙度同副承旨金達淳假注書呂東植李弘謙記事官金景煥記注官金良倜檢校直閣金勉柱以次進伏訖勉兢讀奏忠淸監司韓用和狀啓鎭川縣監李顯昱到任事明浩讀奏京畿監司李在學啓本始興縣反庫事慶尙監司李亨元狀啓持平柳相祚給馬有旨祗受事達淳讀奏咸鏡監司李鼎運啓本罪人趙太福甲山府充軍事上命分書判付訖命無公事房先退晩秀尙度退出上曰禮曹判書入侍東植承命出傳與禮曹判書李時秀偕入進伏上曰秋展謁以何日擇入乎時秀曰今二十五日二十七日兩日皆吉云矣上曰秋展謁亦於八月爲之有前例否時秀曰似有之矣上曰前例詳考以稟可也命退時秀退出肇源曰公事啓下之際狀啓一度不踏啓字徑爲還傳當該中官從重推考何如上曰依爲之出擧條仍命退承史以次退出
정조 21년
丁巳七月二十四日辰時上御重熙堂左承旨與藥房提調華城留守前留守惠堂同爲入侍時行左承旨李晩秀假注書李弘謙記事官金景煥記注官金良倜藥房提調沈煥之華城留守徐有隣前留守趙心泰惠堂鄭民始以次進伏訖民始曰近日晩炎愈酷聖體若何上曰近來日熱甚於庚炎故淸心丸間或和飮以滌燥鬱之氣而尙無淸夬之效矣仍命書榻敎曰進御淸涼飮子二貼製入民始曰王大妃殿氣候何如上曰近則漸向夬復矣命書榻敎曰王大妃殿進御順氣散前方中去人蔘五分加黃連五分自今日煎入民始曰惠慶宮氣候何如上曰一樣矣煥之曰醫官待令入診何如上曰置之敎有隣曰華城功役今雖就緖而凡百尙爲草創況本府係是外使軍制一事亦不可不一番釐正卿須另念凡區劃之方一與舊留守相議爲之好矣敎心泰曰禁苑北墻外山脈有汰落處此是卿營字內也卿其看審形止以爲補土完築之道而物力所入亦量宜以稟可也上曰嶺南年事以旱災之獨被未免告歉其中何邑最甚云耶民始曰峽邑則頗免凶而沿野邑最爲被災云矣仍命退諸臣以次退出
정조 21년
行都承旨洪明浩緣故出左承旨李勉兢坐右承旨李肇源坐直左副承旨李相璜坐右副承旨李尙度緣故出同副承旨金達淳坐直注書柳遠鳴病一員未差假注書呂東植仕李弘謙仕直事變假注書鄭敬翰仕
정조 21년
藥房提調沈煥之副提調洪明浩啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍
정조 21년
李肇源啓曰備邊司郞廳來言今日賓廳日次而無時急稟定事不得來會云矣敢啓傳曰卿等能知齋日不爲循例來會比諸今日承宣之不爲微稟持公事入侍錯傳之事誠爲得體然旣無定式之文跡則此後大臣思之者思之未能思得者當如例來會豈不斑駁乎宣禧宮忌辰齋日正日依三月初三日十一月十二日坐齊時例朝紙雖不以齋日書出次對不可循例來會以此批旨備本司之掌故可也
정조 21년
金達淳啓曰行大司憲宋煥箕在外執義李基讓掌令朴道翔玄重祚持平蔡趾永牌招啓辭未下持平閔致載疏批未下監察茶時之意敢啓傳曰知道
정조 21년
李勉兢啓曰新除授左副承旨蔡弘遠卽爲牌招何如傳曰允
정조 21년
傳于李勉兢曰提調入侍
정조 21년
傳于李勉兢曰未下直水原留守使之明日辭朝
정조 21년
以左副承旨蔡弘遠牌不進罷職傳旨傳于金達淳曰許遞前望單子入之待下批牌招察任
정조 21년
承旨前望單子入之李相璜落點
정조 21년
以左副承旨李相璜牌不進罷職傳旨傳于金達淳曰旣非面譚則傳說未必眞的言之者之謂無實事聞之者之認是實事皆似然矣若是下敎之後安敢不爲承牌乎傳旨勿施
정조 21년
李肇源啓曰事變假注書李昌瑞身病猝重勢難察任今姑改差何如傳曰允
정조 21년
李昌瑞改差代以尹致任爲事變假注書
정조 21년
尹致任在外代以鄭敬翰爲事變假注書
정조 21년
照訖講三所主掌官以試官意啓曰方夜擧燭之後有一儒生自謂應講來呈單子卽前敎官李在咸也纔登講席乘醉惹鬧多般禁止終不聽從係是朝官自試所停擧之外無他施罰令該府拿問處之何如傳曰旣無應辦官則草記頭辭之主掌官云云已萬萬不成說然則不爲啓下不爲稟旨之主掌官果是何司何許官員云乎凡有可以稟奏之事史官當爲書啓至於試官等卽不過通編所謂三館出身也渠輩焉敢草記乎但當借口於史官要卽書啓而已此草記捧納承旨從當處分而年少史官等不識東西一從謬習之狀尤爲可駭旣有主掌官則亦有內工房名色討索侵徵於貢人如大小科試所例乎其委折爲先令廟堂査實草記當該史官試官等以爲嚴勘之地試所若嚴則豈有如許之攔入亂雜乎泮堂入去檢飭云者果是何事檢飭乎當該大司成爲先罷職此草記還給
정조 21년
丁巳七月二十五日辰時上御重熙堂都承旨入侍時行都承旨洪明浩假注書呂東植記事官金景煥記注官金良倜以次進伏訖上曰今日之持公事詣閤由於昧例而然耶明浩曰臣等愚迷致此做錯惶悚不知所達矣上曰諸承旨囚單勿捧竝卽仍任牌招而俄者處分傳敎則亦爲勿施可也良倜承命出傳上曰王大妃殿進御加味順氣散依前方一貼煎入出榻敎命書榻敎曰照訖講二所試官鄭來百有頉代兵曹佐郞尹永儀差下仍命退承史以次退出
정조 21년
丁巳七月二十五日辰時上御重熙堂右承旨入侍時右承旨李肇源假注書李弘謙記事官金景煥記注官金良倜以次進伏訖上曰禮房承旨入侍出榻敎賤臣承命出傳與左承旨李勉兢偕入進伏上曰今日是宣禧宮忌辰齋日而持公事入侍之命雖是司謁之誤傳而承宣之不爲微稟而詣閤者大是做錯故俄有處分而更思之則旣無差祭傳香之事又無素膳單子則政院之不能思得者容或無怪故旋卽分揀矣大抵私忌與國忌有異雖無用齋之例予則每於今日坐齋矣元陵永陵忌辰例用二日齋而予則坐齋三日故每於三月初三日十一月十二日雖不以齋日擧行而是日則不延接不酬應矣宣禧宮忌辰齋日亦用此例爲宜此後則承旨知此按而行之可也仍命書傳敎曰廚院素膳封進有國忌私忌之別國忌則素膳單子呈於政院政院知此擧行而雖以今日言之宣禧宮忌辰以其不呈膳單未免因循做錯此後宣禧宮忌辰膳單呈于政院事分付又命書傳敎曰今聞故右相家大夫人卒逝云若使大臣在者恩禮豈泛忽乎貞敬夫人趙氏家令該曹優送致賻故相曾經內閣提學亦依生時遭艱例擧行事令內閣知悉亦卽分付該曹擧行仍命退承史以次退出
정조 21년
丁巳七月二十五日午時上御重熙堂藥房提調入侍時左承旨李勉兢假注書李弘謙記事官金景煥記注官金良倜藥房提調沈煥之以次進伏訖煥之曰朝來東風涼意太過聖體若何上曰昨服淸涼飮二貼頗覺開爽食味頓勝涼劑之有效果如是矣一貼夕間更爲煎入好矣煥之曰此劑極涼昨日再次進御恐亦太過今日連進實爲未安矣上曰大抵今人氣稟皆虛冷故人蔘則無人不服涼劑則皆畏忌卿之聞見亦如此故如是爲言耶予則雖冬節就煖則不得穩睡可知涼劑之爲予當劑矣重數稍減更爲煎入可也仍命書榻敎曰進御加減淸涼飮子依前方一貼煎入又命書榻敎曰進御加減淸涼飮子依書下方文一貼更爲煎入煥之曰王大妃殿氣候何如上曰日間益臻差復矣煥之曰惠慶宮氣候何如上曰一樣矣仍命退諸臣以次退出
정조 21년
行都承旨洪明浩病行左承旨金履翼坐右承旨李勉兢坐直左副承旨李肇源坐右副承旨李相璜坐同副承旨金達淳坐直注書柳遠鳴病一員未差假注書呂東植仕直李弘謙仕事變假注書鄭敬翰仕
정조 21년
李勉兢啓曰右副承旨李尙度今日不爲仕進卽爲牌招何如傳曰允
정조 21년
傳于李勉兢曰水原留守留待
정조 21년
傳于金達淳曰水原留守入侍
정조 21년
以右副承旨李尙度牌不進罷職傳旨傳于李勉兢曰許遞
정조 21년
李勉兢啓曰吏曹郞廳來言承旨有闕政事取稟傳曰當日爲之
정조 21년
傳于李勉兢曰新除授承旨待下批牌招察任
정조 21년
李勉兢以吏曹言啓曰掌樂院正李述源呈狀內矣身素患痰癖之症當暑添劇時月之內萬無供職之望云身病旣如是則不可强令察任今姑改差何如傳曰允
정조 21년
有政吏批判書閔鍾顯進參判徐邁修犧牲看品進參議未差右承旨李勉兢進以蔡弘遠爲承旨魚用謙爲吏曹參議李書九爲大司成權裕爲同義禁朴載淳爲掌樂正
정조 21년
兵批判書李祖源進參判柳誼病參議李文會病參知尹致性入直左副承旨李肇源進以金漢健爲五衛將黃顯基爲慶州營將副護軍蔡弘遠李尙度副司果李毅和鄭重周以上竝單付
정조 21년
以左副承旨蔡弘遠牌不進罷職傳旨傳于李勉兢曰許遞前望單子入之
정조 21년
承旨前望單子入之金履翼落點
정조 21년
李勉兢啓曰新除授承旨金履翼方在罷散中何以爲之敢稟傳曰飭已施與前承旨韓晩裕敍用
정조 21년
以慶尙監司李亨元啓本罪人金履永河陽縣到配事判付內啓下義禁府爲旀分揀事分付該曹該道爲良如敎
정조 21년
李勉兢以吏曹言啓曰今此社稷大祭執事中時無職名人員令該曹口傳付軍職何如傳曰允
정조 21년
李勉兢以禮曹言啓曰郊壇四孟朔遣禮郞看審有無頉自該曹草記事定式矣發遣郞廳南郊南壇東郊先農壇先蠶壇南郊雩祀壇北郊祈雨壇東郊馬祖壇南郊漢江壇司寒壇北郊厲壇次第看審則南壇先農壇雩祀壇馬祖壇漢江壇司寒壇壇上及四面紅箭門墻垣階砌俱爲無頉而先蠶壇東西邊紅箭門柱根塗灰間間剝落祈雨壇西邊紅箭門柱根塗灰間間剝落厲壇東邊紅箭門柱根塗灰間間剝落卽爲修改事分付該監此後看護等節着實擧行事各別申飭之意敢啓傳曰知道
정조 21년
李肇源以備邊司言啓曰照訖三所主掌官以試官意場內攔入事草記傳曰旣無應辦官則草記頭辭之主掌官云云已萬萬不成說然則不爲啓下不爲稟旨之主掌官果是何司何許官員云乎凡有可以稟奏之事史官當爲書啓至於試官等卽不過通編所謂三館出身也渠輩焉敢草記乎但當借口於史官要卽書啓而已此草記捧納承旨從當處分而年少史官等不識東西一從謬習之狀尤爲可駭旣有主掌官則亦有內工房名色討索侵徵於貢人如大小科試所例乎其委折爲先令廟堂査實草記當該史官試官等以爲嚴勘之地試所若嚴則豈有如許之攔入亂雜乎泮堂入去檢飭云者果是何事檢飭乎當該大司成爲先罷職此草記還給事命下矣依傳敎査問于照訖講所待令四學書吏等處則所告內式年照訖考講時凡干擧行自四學輪回主管自是前例試所所用各樣物種牒報禮曹捧甘各司時當學訓導稱以主掌官具銜牒呈而考講時亦爲進詣試所檢飭凡事故昨日草記亦以主掌官書塡而內工房名色則果爲無之照訖設講時捧甘各司合爲二十七處而其中貢物衙門爲十六處工曹長興庫義盈庫則貢人持物種來待每日進排後計其所入受出踏印帖紙其外各司則以些少錢兩謂以前例防給於該吏者亦或有之云故取考報禮曹之文牒及渠輩私置簿則主掌官之稱號各衙門之防給果如所告蓋照訖考講時三館主試史官監試自是法典或有不得不稟奏之事則史官所當書啓而循襲主掌官之謬稱敢以試官意書呈草記者揆以事體誠極駭然當該照訖三所進去史官試官及該學訓導竝令該府拿問嚴處該吏等所謂各司防給之數爻雖甚零瑣敢諉謬例致有此自下彌縫於貢人之擧者極爲痛駭令攸司從重科治何如傳曰允雖於尋常試射該曹主掌官啓下然後取用於貢物衙門自是法典則照訖講體貌反不若陞試焉敢以法典外事取用乎自後式年別爲嚴飭無敢違法入門等節訓導雖主之場內擧行凡事成均館久任官專掌事分付可也
정조 21년
李肇源以禁衛營言啓曰本營分授南山九嶷峰東邊體城二間許頹圮處今月二十七日始役改築之意敢啓傳曰知道
정조 21년
金達淳以義禁府言啓曰慶尙監司李亨元啓本罪人金履永河陽縣到配事判付內分揀事命下矣金履永分揀放送事分付該道道臣之意敢啓傳曰知道
정조 21년
金達淳以義禁府言啓曰全羅道羅州牧定配罪人尹熤放事命下矣尹熤放送事分付該道道臣之意敢啓傳曰知道
정조 21년
丁巳七月二十六日辰時上御誠正閣左承旨同副承旨入侍時左承旨李勉兢同副承旨金達淳假注書李弘謙記事官金景煥記注官金良倜水原留守徐有隣照訖講試官林漢浩史官徐俊輔以次進伏訖上曰右承旨入侍出榻敎命書傳敎曰提調入侍賤臣承命出傳與右承旨李肇源藥房提調沈煥之偕入進伏煥之曰夜間聖體若何上曰昨日連服淸涼飮而果有顯效食味頓勝矣煥之曰王大妃殿氣候何如上曰一樣矣煥之曰惠慶宮氣候何如上曰一樣矣上曰左副承旨入侍出榻敎景煥承命出傳與左副承旨李相璜偕入進伏命書榻敎曰王大妃殿進御加味順氣散依前方一貼煎入明日亦爲依此煎入又命書榻敎曰進御加減淸涼飮子停止加減淸肺飮一貼煎入敎漢浩曰照訖講今幾爲之乎漢浩曰昨今講儒稀少今未講者想無多矣上曰然則不必四所分講也自今日四所試官間一日輪回考講而史官四人中亦以兩人輪日參講可也昨夜以儒生攔入事稱以主掌官而有草記之擧旣無內工房名色則有何主掌官稱號而所謂主掌官果是何司乎漢浩曰照訖講時當學訓導進詣試所擧行凡節故雖無貢物之取用而有主掌官之謬稱矣上曰此雖襲謬試官輩皆是堂下官則焉敢以試官意書呈草記乎雖以本事言之李在咸之作鬧何許大事而至煩書啓乎事體所在誠極駭然矣敎俊輔曰李在咸更爲招來越講後來稟爾卽隨往華城再明還來可也命先退漢浩俊輔等退出敎有隣曰今日辭朝到任則在明日乎有隣曰然矣上曰何間上來乎有隣曰來月初當上來矣仍命退諸臣以次退出
정조 21년
行都承旨趙鎭寬坐行左承旨金履翼坐直右承旨李勉兢坐左副承旨李肇源坐右副承旨李海愚坐直同副承旨金達淳坐注書柳遠鳴病一員未差假注書呂東植仕李弘謙仕直事變假注書鄭敬翰仕
정조 21년
李海愚啓曰來初一日輪對日次而社稷大祭齋戒相値頉稟之意敢啓傳曰知道
정조 21년
李勉兢啓曰右副承旨李相璜今日不爲仕進卽爲牌招何如傳曰與都承旨許遞前望單子入之待下批牌招察任
정조 21년
李肇源以都摠府言啓曰副摠管李章漢以御營中軍軍兵等中日試放事南小營晝仕出去之意敢啓傳曰知道
정조 21년
承旨前望單子入之趙鎭寬李海愚落點
정조 21년
傳于趙鎭寬曰觀此狀辭各穀之水沈雨後形止詳細逐邑更爲消詳報來後狀聞事回諭其中海州信川載寧長連文化殷栗等邑之水勢汎濫處亦爲各別詳審報來後狀聞渰戶別施恤典漂戶各別顧助結構事嚴飭守宰之意一體回諭
정조 21년
傳于李海愚曰京外何異此後鄕試左右道榜目啓本入門數爻收券數爻後錄狀聞而武所捧單數爻亦依京試所例榜目後錄狀聞事令廟堂行會諸道亦令禮兵曹知悉
정조 21년
以忠淸監司韓用和啓本罪人李漢豐忠州牧到配事判付內啓下義禁府爲旀飭已施放送爲良如敎
정조 21년
金達淳以義禁府言啓曰忠淸監司韓用和啓本罪人李漢豐忠州牧到配事判付內飭已施放送事命下矣李漢豐放送事分付該道道臣之意敢啓傳曰知道
정조 21년
領敦寧金履素疏曰伏以臣庸憒無能全不事事至於日前該營郞不法之不能覺察而昏謬尸素之罪益無所逃矣朝家設置都相於諸營者豈徒然哉將以摠攝一營之將吏管領一營之事務俾有鎭壓董察之效而顧臣無狀久叨是任曾無一事可以稱塞乃有此該郞無前駭悖之擧至登臺章而臣則褒如矇然聞見不逮旣不能操切於常時又不能摘發於過境循名責實罪將誰任及夫籌司査啓之後乃得追聞事實始欲治章自列而際承恩譴逬出城外震懍慙恧縮伏訟尤曾未幾日敍命遽降本兼職名一切如舊臣是何人有罪無勘轉罰爲榮一至此耶聞命惝怳益不知措躬之所也噫該郞該吏之罪如彼狼藉塗人耳目而臣以提擧一營之人徒擁虛名漫不知何事任其作奸犯科無所忌憚上煩朝家之處分遂孤委寄之隆恩論其罪負臣實爲首則其不可以暫時薄罷謂足了勘而遄加寬恕也明矣此猶細故耳事或有大於此者帥卒軍校之間紀律節制之地以若聾瞽以若憒劣亦將何以統而轄之莅而董之以效摠攝管領之責不至復有僨誤也哉旣往之愆莫追未然之懼先切臣雖欲含恩怵義冒昧復膺自不覺其顔騂而神悸也玆不得不冒陳短章仰瀆崇嚴伏乞聖明還收臣仍任之命亟降威罰以爲人臣怠慢不職者之戒焉臣無任云云答曰省疏具悉卿懇向者處分出於求備之意而兼欲信朝令恤民隱嚴師律也卿須安心肅命仍傳曰此批答遣史官傳諭
정조 21년
大護軍李秉鼎疏曰伏以臣卽伏見吏曹享帖以臣差文廟釋菜初獻官矣臣以久叨泮堂之故從前屢經是任而況臣頂踵毛髮皆聖上賜萬分一涓埃報答惟在於筋力奔走則特敎陞實事體尤別只宜竭蹶寧或逡巡第臣目下病狀竊有萬萬難强者臣素患風痺之症値此換節挾感闖發流痰入膝動輒酸疼雜試鍼焫終無分減試所看檢之役僅雖擔舁趨簉聖殿肅敬之地末由拜跪駿奔苟或嚴思義分强所不能將事登降竟致顚仆則毋論臣私心惶懼其玷儒宮之盛禮而駭多士之觀瞻果何如也玆不得不短章仰籲於天地父母之前伏願聖慈俯垂憫憐特命該曹劃卽變通仍令攸司重勘臣猥越之罪焉且臣與新除泮長有世所共知之嫌一館周旋初非可論竝乞亟賜遞改臣成均之銜以靖私義千萬幸甚臣無任云云答曰省疏具悉疏辭許令該曹付標
정조 21년
廣州府留守洪檍疏曰伏以臣之前後丐閑豈獲已哉自來情勢之外衰病已成癃痼雖閑司漫職實無以備驅使而間者金吾藥院之一再趨膺雖緣副急自顧猖披人將謂何只自縮伏床玆憐餘生之無幾恨隆恩之莫酬至於抗顔陳力永斷其望不自意南城居留之命有隕自天是豈臣夢寐之所敢期哉噫淸朝濟濟之彦年富望隆者自不乏人則不敢知聖明何所取於垂死殘喘而遽畀以管轄之重寄耶龍光所被瞻聆咸聳閤門聚首且感且驚臣之受恩轉益罔極赴湯蹈火固所不避第臣區區情病豈或有冒沒承當之路而飭命連下促隷相接臣含恩怵義未敢言私他不暇顧章皇出肅待罪職次亦有日矣而株守已改廉防都虧滿心慙恧無地自容況此南漢關防之地卽是東都保釐之任戎政疎虞於升平規模草創於移設苟非威望足以彈壓才猷足以經理上固不可以輕授下固不可以濫冒也決矣臣素乏才望者昔在少壯之時猶不足以任使今於癃老之後尤何望其堪承畢竟臣身之狼狽固不暇恤而其於負聖簡而僨國事何哉且目下病狀添發於冒炎驅馳之餘食飮全却精神昏瞀宛轉叫苦廢閣公務無時日內視事之望重任瘝曠私心悚悶如添一病玆不得不冒入文字仰瀆慈覆之天伏乞聖明察臣言之非出例讓諒臣病之漸益難强亟許鐫改回授可堪之人以幸公私不勝幸甚臣無任云云答曰省疏具悉卿其勿辭行公
정조 21년
修撰洪秀晩疏曰伏以臣父臣聖淵自日昨忽得口喎之症半面浮硬左耳刺痛粥飮不能吸啜言語全然吃澁雜試鍼藥未克責效一日二日証形添劇臣之私心焦迫實爲罔措況臣旣鮮兄弟無他將護之人目下私情萬無離捨供職之望玆敢不避猥越疾聲呼籲伏乞聖慈天地父母俯垂矜憐特遞臣所帶之職俾便救護不勝幸甚臣無任云云答曰省疏具悉爾其勿辭救護
정조 21년
慶尙監司李亨元疏曰伏以臣人望素輕才識俱蔑及叨重藩自知其千不近似萬不堪當而辭不以誠終未獲命黽勉南赴恬若固有居然六箇月矣隨事生疣觸處速戾數千里承宣彈壓之責尙矣無望而七十州簿書期會之務亦多不逮褒如眊瞶茫若煙霧畢竟顚沛自料已熟果然考績之政重犯大罪十行誨責前後截嚴而始旣寬恕終又涵貸列守被勘而臣則如故銓部替譴而臣則無事臣於是惶愧震慄直欲鑽地而不可得矣噫考績按道之大政也此而不誠則自歸欺君此而不明則其害及民有一於是當伏重辟況如臣之受恩山海矢心赴蹈者尙爲此較量顧藉之計則其罪益萬殞難贖矣初則諉以新到矇眛自處巽軟而終又不得對揚明旨公行黜陟荐承匪怒之敎重犯塞責之科人則移罪己則晏如臣雖銜恩戴愆淟涊蹲據而其將何面目坐襜惟而執牙纛對守宰而臨吏民乎嗚呼我殿下之姑置不治者非謂罪之可恕也丙枕南顧憫旱憂民之憧憧一念或慮夫迎送之反致厲民而此尤臣罪之大者也環顧諸路雨暘適停庶穀齊登歡聲四聞而獨此嶺南一路偏枯向隅六月旬望以前穰穰大有之徵忽變爲甲寅旱年所未有之災一直不雨五十餘日水泉盡涸山木俱焦野邑則全坪沃土一望枯白山郡則瘠崅沙隴千畝萎黃晩時驟雨無異焦釜之蹔沃伊後亢暘殆若宿火之益烈統以論之大無已判苟求否災之故則亦惟曰按察者匪其人也假使才足以導下究之澤誠足以致隨車之雨豈有是哉一則惟臣之罪二則惟臣之罪況今民情如魚處涸曩於臣禱雨之路在在擁馬嗷嗷求活未秋如此秋後可知雖使才諝勤勵之百倍於臣者當之賙救之政猶懼不濟矧如臣之有罪苟免無才彌綸者其不可一日冒據重誤民國之事也明矣臣雖無狀若有涓埃之少補豈敢臨國事而懷自便之計哉直以自念罪戾終不可以幸逭自度才猷終不免於僨敗則臣安得不仰首嗚呼以冀其及時解免也玆敢齋沐治疏披攊陳情伏乞天地父母特垂矜諒亟命有司勘臣當律削臣見職以昭法紀以幸公私焉臣無任云云答曰省疏具悉卿其勿辭察任
정조 21년
丁巳七月二十七日辰時上御誠正閣諸承旨持公事入侍承候閣臣入侍時右承旨李勉兢左副承旨李肇源同副承旨金達淳假注書呂東植李弘謙記事官金景煥記注官金良倜檢校直閣金勉柱一提學鄭民始原任直提學金載瓚徐龍輔鄭大容二直提學李晩秀原任直閣金祖淳檢校待敎沈象奎以次進伏訖民始等曰湯劑連日進御聖體若何上曰薰熱之氣尙未夬滌矣仍命書榻敎曰進御加減淸肺飮依前方一貼煎入又命書傳敎曰藥房副提調入侍賤臣承命出傳與藥房副提調金履翼偕入進伏民始等曰王大妃殿氣候何如上曰一樣矣民始等曰惠慶宮氣候何如上曰一樣矣敎民始曰北墻外汰落處卿與御將看審形止否民始曰日昨往審則補土之役實一時爲急矣上曰役處不至浩大而物力當幾何入之耶民始曰山脈汰落處與墻外汚陷處皆當以土補築而其近處土貴當於興德洞負土移來故功力似亦不些矣上曰墻垣則仍舊築之否民始曰鷹峰下幹龍是墻垣之後托而中間爲巡邏之路久久雜踏漸漸低平此實可悶且小鷹峰以樹木茂密之故而前面遮却若樹葉脫落後俯見如掌苟以墻圍退築於鷹峰之外則爲好而慮或有張大之弊矣上曰今秋內當始役必以事半功倍之道預爲經略可也上曰承牌承旨入侍賤臣承命出傳與都承旨趙鎭寬右副承旨李海愚偕入進伏上曰承旨讀奏公事可也勉兢讀奏忠淸監司韓用和狀啓燕岐縣監尹商欽到任事洪州牧使金履鎬到任事肇源讀奏慶尙監司李亨元狀啓捉虎申飭事達淳讀奏全羅監司李得臣啓本罪人趙聖輅珍島縣到配事履翼讀奏忠淸監司韓用和啓本韓山郡反庫事讀奏慶尙監司李亨元啓本知禮縣反庫事讀奏黃海監司李義駿啓本信川郡反庫事命分書判付訖敎鎭寬曰朴三卜事右相與戶判皆以從輕之意力言而尙無的論卿之所見果何如鎭寬曰以臣愚見三卜事旣無和與劫可辨之迹而稱以和奸者必是渠圖生之計也雇奴雖異於世傳之奴而旣曰奴曰主則名分自在恐不可容貸以犯傷風之戒矣上曰卿言果有所見矣上曰今番照訖講特申明舊典禁其雜亂而聞老儒實才或多見屈云豈非可惜之甚而亦豈朝家本意乎鎭寬曰雖以照訖講一事言之遺珠之歎尙亦如此科弊之釐正實無好策矣上曰鄕試之以道伯替行物論果何如云耶履翼曰臣聞鄕儒之言則皆爲好云矣上曰此亦安保其無弊而姑無目今之弊則試可乃已矣命書榻敎曰康翎縣監申光岳除辭朝下送仍命退承史以次退出
정조 21년
行都承旨趙鎭寬病行左承旨金履翼坐右承旨李勉兢坐左副承旨李肇源坐直右副承旨李海愚坐直同副承旨金達淳坐注書柳遠鳴病一員未差假注書呂東植仕李弘謙仕直事變假注書鄭敬翰仕
정조 21년
金達淳啓曰合辭許久闕啓事甚未安除在外疏批未下外未肅拜呈告人員竝卽牌招何如傳曰允
정조 21년
李勉兢啓曰行大司成李書九同義禁權裕除拜後過三日不爲出肅事甚未安依定式推考警責仍卽牌招察任何如傳曰允
정조 21년
李勉兢啓曰三品官之無得過三日循例請牌曾有飭敎而吏曹參議魚用謙除拜後過三日不爲出肅事體所在極爲未安從重推考仍卽牌招察任何如傳曰允
정조 21년
李勉兢以吏曹言啓曰今此文宣王釋奠祭獻官執事中時無職名人員令該曹口傳付軍職何如傳曰允
정조 21년
李海愚以奉常寺都提調提調意啓曰東耤親耕田所種皮稷打作則所出爲六石六斗之意敢啓傳曰知道
정조 21년
以忠淸監司韓用和狀啓泰安郡守金星甲遭父喪事傳曰令該曹口傳擇差待下批明日辭朝
정조 21년
吏曹口傳政事以李宗海爲泰安郡守
정조 21년
執義李基讓司諫金孝眞副應敎韓用鐸掌令朴道翔持平蔡趾永獻納韓致應校理李羲甲林漢浩副校理尹益烈洪樂游正言李寅采修撰尹悌東尹行直副修撰朴崙壽等啓曰請寢罪人鄭致達妻出置城外之命依前還發配所亟令王府快正典刑措辭見上答曰不允請物故罪人德相亟施孥籍之典措辭見上答曰不允以下一行十三字刀割答曰不允以下六字刀
정조 21년
執義李基讓司諫金孝眞掌令朴道翔持平蔡趾永獻納韓致應正言李寅采等啓曰請遲晩後物故罪人啓能亟施孥籍趾賊等凶種快施邦刑獻遂設鞫得情措辭見上答曰不允請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情快正典刑措辭見上答曰不允請物故罪人國榮亟施孥籍之典措辭見上答曰不允請梟示罪人明謙正刑罪人以謙亟施孥戮逆復庶子好石亟施處絞荐棘罪人時偉設鞫得情快正王法遲晩罪人宇鎭捧根脚快正王法措辭見上答曰不允請承款後物故罪人九宗亟施孥籍之典措辭見上答曰不允
정조 21년
執義李基讓掌令朴道翔持平蔡趾永等啓曰請寢李汝節定配之命更令王府嚴覈取服施以當律措辭見上答曰不允
정조 21년
司諫金孝眞獻納韓致應正言李寅采等啓曰請逆賊尙魯亟施孥戮之典措辭見上答曰不允請亟寢秋曹罪人柳師文放釋之命仍令王府設鞫嚴問快正典刑措辭見上答曰亟停勿煩
정조 21년
丁巳七月二十八日卯時上御誠正閣諸承旨持公事入侍時行左承旨金履翼右承旨李勉兢左副承旨李肇源右副承旨李海愚同副承旨金達淳假注書呂東植李弘謙記事官金景煥記注官金良倜檢校直閣金勉柱以次進伏訖履翼曰湯齊連日進御聖體若何上曰頭部熱氣猶未夬滌淸肺飮更爲煎入可也履翼曰際此涼生之節涼劑之連進實未安矣上曰然則柴胡當減分數矣仍命書榻敎曰進御加減淸肺飮前方中柴胡減二分一貼煎入又命書榻敎曰王大妃殿進御加味順氣散自今日停止上曰各房公事讀奏可也勉兢讀奏全羅監司李得臣狀啓珍山郡守金直休到任事履翼讀奏京畿監司李在學啓本安山郡反庫事通津府反庫事讀奏開城留守黃昇源狀啓未葬人恤典題給事達淳讀奏黃海監司李義駿啓本罪人淑蘭長連縣到配事命分書判付訖仍命退承史以次退出
정조 21년
丁巳七月二十八日辰時上御重熙堂左副承旨入侍時左副承旨李肇源假注書李弘謙記事官金景煥記注官金良倜二直提學李晩秀抄啓文臣金近淳申絢黃基天洪奭周以次進伏訖上敎絢曰京試官之行何日當發乎絢曰來月初七日欲爲發行矣敎近淳曰爾則何日發去乎近淳曰臣與申絢同日離發矣上曰原任直閣金祖淳入侍賤臣承命出傳與原任直閣金祖淳偕入進伏上敎祖淳曰大學衍義補校正之役與抄啓文臣同詣鑄字所從速爲之可也仍命退諸臣以次退出
정조 21년
丁巳七月二十八日午時上御便殿右副承旨入侍時右副承旨李海愚假注書李弘謙記事官金景煥記注官金良倜原任直閣金祖淳以次進伏訖上曰二所史官曺錫中俄以書役入於鑄字所云試所無史官矣曺錫中還爲進去試所可也賤臣承命出傳上曰注書出去書役可也賤臣承命出命書榻敎曰王大妃殿進御加味順氣散自今日停止又命書榻敎曰進御加減淸肺飮前方中柴胡減二分一貼煎入仍命退承史以次退出
정조 21년
行都承旨趙鎭寬成均館進去行左承旨金履翼坐右承旨李肇源奉命進去左副承旨李海愚坐右副承旨金達淳坐直同副承旨朴載淳坐直注書柳遠鳴病一員未差假注書洪命周仕直李允謙仕事變假注書鄭敬翰仕
정조 21년
藥房副提調金履翼啓曰伏未審日間聖體調攝若何寢睡水剌之節何如連日湯劑進御之後益有差勝之效乎臣率諸御醫趁早入診詳察聖候爲宜臣不任區區憂慮敢來問安竝此仰稟答曰知道慈殿慈宮氣候一樣卿等不必入侍矣進御淸肺飮停止可也
정조 21년
趙鎭寬啓曰來初四日景慕宮秋享大祭親祭時祭文當爲製進藝文提學李秉鼎卽爲牌招何如傳曰允
정조 21년
趙鎭寬啓曰知春秋李秉鼎旣入闕中不爲肅謝直爲出去事甚未安推考警責何如傳曰允
정조 21년
傳于趙鎭寬曰左副承旨馳詣文廟釋奠祭所奉審摘奸禮成後參班學生捧擧案以來
정조 21년
李肇源啓曰臣承命馳詣文廟殿內奉審無頉祭物祭器祭井看審精潔諸執事進排官摘奸無頉工人佾舞摘㚥無頉仍詣啓聖祠祠內奉審無頉祭物祭器看審精潔諸執事進排官摘㚥無頉依定式尊經閣冊子抽栍摘奸無頉矣臣仍留享所待將事復命之意敢啓傳曰知道明日入來時尊經閣冊子與泮長更爲逐帙點閱書啓可也
정조 21년
趙鎭寬啓曰假注書呂東植身病猝重勢難察任今姑改差何如傳曰允
정조 21년
呂東植改差代以李允謙爲假注書
정조 21년
趙鎭寬啓曰假注書李弘謙身病猝重勢難察任今姑改差何如傳曰允
정조 21년
李弘謙改差代以任百禧爲假注書
정조 21년
任百禧在外代以洪命周爲假注書
정조 21년
假注書曺錫中吳泰曾金履載等書啓臣等敬奉聖敎照訖講分所監試於成均館是白如乎在京儒生今旣畢講自明日姑爲撤講之意敢啓傳曰知道
정조 21년
有政吏批判書閔鍾顯進參判徐邁修進參議魚用謙進都承旨趙鎭寬進以申耆爲刑曹參判沈煥之爲知經筵徐龍輔爲同成均沈澤之爲軍器正權彝性爲忠勳都事李光憲爲西部都事大司成單南公轍
정조 21년
兵批判書李祖源病參判柳誼差祭參議李文會病參知尹致性入直進右承旨李肇源進同知單浪世龍僉知二單朴師雄金漢健護軍韓晩裕洪明浩李書九副護軍李相璜以上竝單付
정조 21년
傳于金達淳曰享事在今夜受由大司成許遞今日政差出待下批牌招進去
정조 21년
以同成均徐龍輔牌不進推考傳旨傳于趙鎭寬曰今聞實病無以行公云許遞今日政差出待下批牌招
정조 21년
吏批再政以朴載淳爲應敎金文淳爲同成均
정조 21년
傳于金達淳曰照訖試官進去玉堂許遞前望單子入之
정조 21년
玉堂前望單子入之修撰趙德潤副修撰韓致應校理李基讓修撰安策校理李遇濟落點
정조 21년
吏批三政以李基讓爲掌樂正朴載淳爲承旨
정조 21년
以大司成望筒傳于朴載淳曰文學地處豈曰不可而箕伯旣經三銓有非定式之本意況以受敎弁之官案則雖欲拔例擧行亦當依受敎定式大臣銓官相議別薦然後啓請擬入而定式未幾無難違越當該堂上竝越捧一等政廳進去承旨推考此望筒還給更卽擬入事分付
정조 21년
吏批四政以趙鎭寬爲大司成
정조 21년
吏批五政兼大司成單趙鎭寬
정조 21년
以兼大司成趙鎭寬牌不進推考傳旨傳于金達淳曰更爲牌招
정조 21년
以兼大司成趙鎭寬再牌不進推考傳旨傳于金達淳曰更爲牌招
정조 21년
以兼大司成趙鎭寬三牌不進推考傳旨傳于金達淳曰身在直中門亦留鑰則豈可如是違牌乎仍以前牌各別催促
정조 21년
金達淳啓曰臣與都承旨趙鎭寬伴直矣以兼大司成進去成均館伴直無人同副承旨朴載淳牌招何如傳曰允
정조 21년
趙鎭寬啓曰新除授修撰趙德潤方在罷散中校理李遇濟前任殷栗縣監修撰安策前任海南縣監方在解由未出中何以爲之敢稟傳曰勿施前望單子入之
정조 21년
玉堂前望單子入之校理李顯默宋翼孝修撰宋祥濂柳相祚落點
정조 21년
傳于趙鎭寬曰發遣吏郞諸執事淸齋與否摘奸以來
정조 21년
吏曹口傳政事分內醫院提調鄭存中爲
정조 21년
朴載淳以吏曹言啓曰今此景慕宮秋享大祭親行敎是時堂上執禮前承旨李勉兢時無職名令該曹口傳付軍職何如傳曰允
정조 21년
兵曹口傳政事副護軍李勉兢
정조 21년
趙鎭寬以禮曹言啓曰來八月初四日景慕宮秋享大祭親行敎是時省牲省器之節依例以親臨磨鍊擧行乎敢稟傳曰以親行磨鍊可也
정조 21년
禮曹單子今此景慕宮秋享大祭親行敎是時諸享官來八月初三日質明先詣享所四品以上朝服五品以下黑團領宮門內祗迎事知委何如啓依所啓施行爲旀出還宮門路由弘化門道路由館峴爲良如敎
정조 21년
趙鎭寬以禮曹言啓曰太廟秋展謁取稟草記傳曰生涼後更稟可也事命下矣展謁吉日以何間推擇乎敢稟傳曰來月初擇入可也
정조 21년
金達淳以兵曹言啓曰來八月初三日大駕詣景慕宮齋宿初四日秋享大祭親行時何營軍兵隨駕何營軍兵留陣禁軍及馬步軍以幾番幾哨磨鍊而禁衛卿軍停番矣餘軍留營何以爲之乎敢稟傳曰訓局馬步軍爲先後廂禁軍五番御營廳留陣禁營留陣則置之可也
정조 21년
金達淳以兵曹言啓曰今七月各廳堂下武臣朔試射臣曹連因有故不得爲之之意敢啓傳曰知道
정조 21년
以忠淸監司韓用和狀啓生松茸進上限內不得封進惶恐待罪事傳于趙鎭寬曰勿待罪事回諭今年雨水旣不頻仍松茸必當難覓令前已捧者外竝勿封進以除民弊事一體回諭
정조 21년
以黃海監司李義駿狀啓殷栗等邑渰死漂戶恤典題給事傳于金達淳曰爲先依前下有旨擧行而未報來諸邑嚴飭報來竝與已登聞各邑分帙後錄狀聞渰戶各別拔例顧恤事回諭
정조 21년
大司成南公轍疏曰伏以臣罪著溺職而薄罰止罷義難重冒而旣敍旋仍繼飭館堂之備員俾完聖廟之享事臣固當怵畏恩命奔走職事使事體無損儀文盡備仰副我殿下重祀典無曠官之至意而目下情私有不得不冒陳者臣之老母病與年深症若不至甚若而呻吟以度日亦不知所加而自然成痼其或未至切急之時則臣嘗出而從仕故人亦不甚見諒而近於秋夏之交重爲風寒所祟數日以來頭眩寒熱之症乘虛闖發元氣旣弱藥餌無效臣之在側食飮稍加臣所暫離扶將無人察其症形實無時日內可瘳之望似此情理宜蒙體諒左右量度承膺無路玆不得不仰首嗚呼於仁覆之下伏乞聖慈亟遞臣職俾得專意醫藥以便救護仍治臣逋慢之罪以肅朝綱焉臣於僨誤之地亦有歷屢日惶愧者今番講規之申明實出於齊整士習矯革科弊之盛意而其所董飭之方俾令泮堂主管蓋亦寓綜核之政也奏御宜愼而草記之違式者臣未及知場屋當嚴而儒生之攔入者臣不能禁致使試體解弛而四方駭聽論其罪負臣實爲首顧今試所諸臣與史官方在待勘之中而臣若諉以旣往揚揚冒出則臣所不安人將謂何此又臣難冒之一端也敢以附陳焉臣無任云云省疏具悉爾其勿辭救護
정조 21년
掌令玄重祚啓曰臣姿性庸愚言議拙劣本不合於淸朝耳目之任而昨年秋濫叨是職賓對有命召牌荐降臣雖有自來情勢而義不敢顧他章皇出肅冒沒登筵合辭前啓循例承批末因避嫌事遞差退出而當日無新啓則元無簡通政院之規故果直還私次矣不意原啓辭具書中李福潤一事注書落漏書入政院乃以臺諫之不卽簡通論啓請罪致勤嚴敎各啓辭具書旣有院坐之件伊日注書之入侍草冊亦必有載錄者則其洛漏書入實未知緣於何故而政院之不爲査實直以不卽簡通論罪臺諫者亦甚可駭許多舊啓必待每每簡通後書入則院坐具書將不勝其堆積而且以注書之不謹不察輒復請罪於臺臣則輕侮臺閣孰有甚於此者乎雖幸聖恩天大勘以薄罪曾未數月罪名蕩滌而臣之惶懍愧恧不可以時日之已久有所自恕臣以何顔面晏然於臺次乎請命遞斥臣職答曰旣送簡通則豈可以前啓而拔之乎臺臣徒知取便之近列有此不當自明之自明爾則從重推考退待物論捧納承旨亦爲推考可也
정조 21년
副應敎韓用鐸持平蔡趾永校理李羲甲林漢浩副校理洪樂游尹益烈正言李寅采修撰尹悌東尹行直副修撰朴崙壽等啓曰請寢罪人鄭致達妻出置城外之命還發配所亟令王府快正典刑措辭見上答曰不允請物故罪人德相亟施孥籍之典措辭見上答曰不允請逆賊尙喆追施孥戮之典措辭見上答曰不允以下一行八字刀割答曰不允以下五字刀割持平蔡趾永正言李寅采啓曰請遲晩後物故罪人啓能亟施孥籍趾賊等凶種快施邦刑獻遂設鞫得情措辭見上答曰不允請夏賊子女亟施跪斬之典斗恭親屬奴傔連伊夫妻竝嚴鞫得情快正典刑措辭見上答曰不允請物故罪人國榮亟施孥籍之典措辭見上答曰不允請梟示罪人明謙正刑罪人以謙亟施孥戮逆復庶子好石亟施處絞荐棘罪人時偉設鞫得情快正王法遲晩罪人宇鎭捧根脚快正王法措辭見上答曰不允請承款後物故罪人九宗亟施孥籍之典措辭見上答曰不允
정조 21년
持平蔡趾永啓曰請寢李汝節定配之命更令王府嚴覈取服施以當律措辭見上答曰不允
정조 21년
正言李寅采啓曰請金甲島爲奴罪人克觀更令王府嚴鞫得情快正王法答曰不允請逆賊尙魯亟施孥戮之典措辭見上答曰不允請亟寢秋曹罪人柳師文放釋之命仍令王府設鞫嚴問快正典刑措辭見上答曰亟停勿煩
정조 21년
丁巳七月二十九日辰時上御誠正閣諸承旨持公事入侍時行都承旨趙鎭寬行左承旨金履翼右承旨李勉兢左副承旨李肇源右副承旨李海愚同副承旨金達淳假注書呂東植記事官金景煥記注官金良倜檢校待敎沈象奎以次進伏訖上曰俄者以上注書進去印所爲敎矣何爲入侍乎必是司謁之誤傳也命勉兢書傳敎曰今夜釋菜時館堂不可不備員有情勢有實病人員竝許遞政官牌招開政差代泮長前望除印所仕進在外則擬望乏人云前大司成南公轍敍用仍任前職與新除授同成均待下批牌招使之參班命肇源書傳敎曰戶禮換房命海愚書傳敎曰禮房承旨馳詣宗廟景慕宮奉審摘奸以來仍敎海愚曰都承旨則未爲齋宿矣奉審則承旨進去可也命先退海愚退出勉兢讀奏慶尙監司李亨元狀啓陜川郡守李榮運到任事肇源讀奏黃海兵使李儒敬狀啓長壽別將朴愼國到任事達淳讀奏忠淸監司韓用和啓本本道錄啓者事端疑晦成獄屬耳姑不可登聞事分書判付訖鎭寬履翼無公事先退上曰下直守令入侍出榻敎賤臣承命出傳與泰安郡守李宗海偕入進伏上曰守令進前宗海進奏職姓名上曰爾是誰之族也宗海曰無立朝之人而臣祖以上四代爲宣傳官矣上曰爾以禁軍爲堂上乎宗海曰以禁軍堂上歷忠壯將慶尙中軍羅州營將機張縣監矣上曰泰安自是弊邑汝其善爲之也命勉兢宣諭宗海講七事訖仍命守令先退上曰昨日諸臺違牌何也尹寅基之大臣請推豈又引義玄重祚之向來處分尤何敢逡巡乎承旨出去以前牌申飭可也上覽兵曹草記訖敎肇源曰向於試射之不行旣有飭敎而又復如是承宣問之可也仍命退諸臣以次退出
정조 21년
丁巳七月二十九日午時上御重熙堂同副承旨入侍時同副承旨金達淳假注書呂東植記事官金景煥記注官金良倜以次進伏訖上曰差祭吏曹堂上入侍出榻敎賤臣承命出傳與行吏曹判書閔鍾顯偕入進伏上曰政望持入大司成出牌可也賤臣承命出傳上曰右承旨入待出榻敎景煥承命出傳與右承旨李勉兢偕入進伏上敎鍾顯曰執禮則以右承旨差下可也命鍾顯先退鍾顯退出上命書榻敎曰差祭承旨許遞今日政差出仍命退承史以次退出
정조 21년
行都承旨趙鎭寬坐行左承旨金履翼奉命進去右承旨李肇源坐左副承旨李海愚坐直右副承旨金達淳坐同副承旨朴載淳坐直注書柳遠鳴仕直一員未差假注書李允謙仕事變假注書鄭敬翰仕
정조 21년
李肇源啓曰來初五日朝參日次矣敢稟傳曰停
정조 21년
金達淳啓曰掌令玄重祚引避退待已至經宿尙未處置事甚未安除在外疏批未下外持平蔡趾永卽爲牌招以爲處置之地何如傳曰允
정조 21년
金達淳啓曰行大司憲宋煥箕在外執義未差掌令玄重祚引避退待朴道翔陳疏持平閔致載疏批未下蔡趾永牌不進監察茶時之意敢啓傳曰知道
정조 21년
金履翼啓曰吏文製述以何日爲之乎敢稟傳曰漢學殿講日同爲設行可也
정조 21년
金履翼啓曰文臣製述以何日爲之乎敢稟傳曰大享後更稟可也
정조 21년
金履翼以禮曹言啓曰太廟秋展謁取稟草記傳曰來月初擇入可也事命下矣展謁吉日令日官池景喆推擇則來八月初二日初三日初四日俱吉而景慕宮秋享大祭親祭齋戒正日相値初九日初十日俱吉云以何日定行乎敢稟傳曰初三日當爲展謁以此知悉可也
정조 21년
傳于朴載淳曰傳香承旨入侍
정조 21년
傳于朴載淳曰領敦寧留待
정조 21년
傳于朴載淳曰領敦寧入侍
정조 21년
以寶劍望筒傳于李肇源曰懸頉摠管許遞令該曹口傳差出都摠管李家煥之尙不出肅處義極涉太過從重推考牌招察任違牌勿捧傳旨
정조 21년
李海愚啓曰都摠管李家煥隨牌來到朝房謂有情勢屢度催促無意承膺事體所在誠極未安從重推考何如傳曰情勢非不知之有情勢也故使之牌招違牌又使之出牌則謂有情勢云者太涉汗漫譴罷而飭之謫補而責之前此爲之節拍可謂備至則又復逡巡猶稱情勢屑越之外近於坐要此啓辭勿施問其委折嚴飭卽爲行公
정조 21년
兵曹口傳政事以韓用龜爲副摠管
정조 21년
以黃海監司李義駿狀啓今秋陸操特爲權停事令廟堂稟旨分付事傳于李肇源曰依狀請施行事令廟堂行會
정조 21년
李肇源以都摠府言啓曰今日入直內三廳武兼禁軍及軍兵等當爲中日習射而社稷大祭齋戒相値不得爲之之意敢啓傳曰知道
정조 21년
金履翼以弘文館言啓曰本館下番闕直事甚未安副修撰洪秀晩由限已過與新除授副修撰韓致應竝卽牌招以爲推移入直之地何如傳曰允
정조 21년
朴載淳以吏曹言啓曰今日本曹開坼坐起時考見咸鏡道褒貶啓本則茂山府使尹衡東以瑣謗奚信爲目文川郡守李尙寯以疎例何傷爲目高原郡守張鉉宅以且置浮謗爲目則俱宜置中考而置諸上考殊無嚴明殿最之意該道道臣推考警責茂山府使尹衡東罷黜文川郡守李尙寯高原郡守張鉉宅竝中考施行何如傳曰允
정조 21년
丁巳八月初一日辰時上御誠正閣都承旨右承旨傳香承旨領敦寧同爲入侍時行都承旨趙鎭寬右承旨李肇源同副承旨朴載淳假注書李允謙記事官金景煥記注官金良倜領敦寧金履素以次進伏訖履素曰日氣稍涼聖體若何上曰近日則差勝矣履素曰節屆秋涼而涼劑連爲進御臣不任區區憂慮者矣上曰昨年今時多服涼劑藥榻敎雖不出朝紙入山桅玄蔘之屬連服金華茶三十餘帖而以此別無受損者矣履素曰王大妃殿氣候何如上曰一樣矣履素曰惠慶宮氣候何如上曰一樣矣以受押單子上曰親押與代押別有間焉而單子中親押代押下皆書爲良如敎四字若無別焉事甚無謂如祭單子之親行則曰敬依攝行則曰攝儀者儀字有所重故所以別也然則親押代押之皆書爲良如敎者是豈成說乎此後則永爲定式親押則只書親押二字代押則竝書爲良如敎事載諸該房故事亦爲書揭於香室事分付敎載淳曰向來堂箚批答可謂由卿而發也已卽刪正而分則資級與年紀幾近堂上階梯故昨令加資矣於心何如載淳曰臣以聾聵無似之蹤得蒙恩資只不勝感祝之忱矣上曰左承旨入侍賤臣承命出傳行左承旨金履翼進伏上曰社壇祭享時守僕輩多有不謹擧行處承旨卽爲馳往奉審後罇罍各別精洗祭物熟設時招致奉常提調與之致敬致愼着意看檢而承旨則限日暮修掃後復命該寺提擧則卽爲退送可也命載淳先退仍命書傳敎曰傳香承旨馳詣社稷奉審摘奸以來敎鎭寬曰以卿文識大司成之今始通擬尙云晩矣而但箕伯之通望未知何意也旣有文學政事分而二之定式此是左相之出擧條者而箕伯旣通吏議則果有吏議兼大成之才而然耶爲定式未久如是做錯雖不得不如式改擬而吏判事誠未曉其何爲而拔例通擬也又敎曰文化倅以居中之故上京仍留云耶鎭寬曰業已下去而居中一款亦似好矣上曰何爲而曰居中之好也鎭寬曰比諸居殿則好矣敎履素曰向來出寓於何處履素曰待罪於新門外旅舍而臣以該醫都提擧不能申飭致勤嚴敎至今追惟不勝惶悚矣上曰何必更提履素曰大抵軍門事亦有訝惑者所謂錢穀布木都提調則初不照管自昔然云矣上曰法意則不然而此亦謬例第向來處分不過體例間事何必爲引也上曰原任大臣之不得隨意往來於城外或江郊者爲其有些少貽弊而然耶卿則有時出往江榭間以游泳以爲宣鬱之地可也履素曰賤疾長在沈苦未得生意於乘閑取適而雖値日暖風和時間欲疏暢而自有法意故有未敢任自往來矣命履素先退肇源曰大成殿正門朱簾年久之致中間毁傷所見未安分付該曹趁卽從便修改何如上曰依爲之出擧條上曰海西水災挽近所無言念民事實爲矜悶肇源曰安岳則邑內五十餘戶浮頹其外村里則人馬屢日不通云矣上曰昨日海西回諭已爲之耶履素曰昨已爲之矣命書榻敎曰禮工換房仍命退承史以次退出
정조 21년
丁巳八月初一日辰時上御重熙堂禮房承旨入侍時行左承旨金履翼假注書李允謙記事官金景煥記注官金良倜以次進伏訖上曰禮判入來耶履翼曰與前禮判已爲待令矣上曰禮曹判書入侍賤臣承命出傳與禮曹判書李時秀偕入進伏命履翼書禮曹太廟秋展謁草記判付訖時秀曰太廟展謁以初三日爲之事命下矣景慕宮展謁以何日爲之乎上曰展拜日兼行展謁之禮可也時秀曰景慕宮展謁展拜日兼行事旣有成命矣親祭時望廟禮版位設於門外展謁時版位設於廟庭今番則何以擧行乎上曰其日享事爲所重版位仍設於門外可也時秀曰展謁時服色出還宮時以翼善冠衮龍袍磨鍊百官黑團領行禮時以冕服磨鍊百官朝服而親祭時則出還宮時以遠遊冠絳紗袍磨鍊百官朝服例也今番則旣是景慕宮親祭之日太廟展謁後詣景慕宮時以絳紗袍磨鍊以入何如上曰依爲之時秀曰景慕宮親祭時出還宮門路以弘化門館峴爲之事命下矣伊日先行太廟展謁時當由梨峴屛門詣景慕宮時還由梨峴屛門以館峴作路以此分付兵曹何如上曰依爲之出擧條仍命退諸臣以次退出
정조 21년
丁巳八月初一日巳時上御重熙堂軍士房承旨來待諸臣同爲入侍時右承旨李肇源假注書李允謙記事官金景煥記注官金良倜前禮曹判書閔鍾顯禮曹判書李時秀副摠管申大顯以次進伏訖時秀曰平山太白山城有鐵像四軀故老相傳爲高麗太師申崇謙卜智謙裵玄慶庾黔弼四人云而祠號則俗稱三太師祠故昨年宣額致祭時只依舊號朝家本意元無區別存拔而因該邑擧行之錯誤春秋行祭時裵太師鐵像則闕而不祭云旣已宣額之後事體與前尤別四鐵像不可不竝侑適因言端敢此仰達前禮判及昨年致祭承旨皆登筵下詢處之何如上曰昨年致祭時承旨申大顯使之進去者爲其壯節公之後也知其事實必當異於他人三像之在祠雖載於史乘旣見其鐵像四軀則還朝後不爲提稟何也承旨詳奏可也鍾顯曰臣於昨年待罪禮堂時因流傳之說亦忍爲三太師祠矣今聞鐵像本爲四軀而裵玄慶居一云雖未知四像之適爲誰某要之累百年一體腏享之餘擧其三而漏其一恐爲欠典合有竝侑之道矣肇源曰臣待罪西邑時亦聞知四鐵像之爲申裵卜庾近因西邑人之爲裵太師後裔者聞之則四鐵像中三像則昨年以後得蒙腏享之恩而自前稱裵太師一像則獨未竝侑云揆以事面實爲欠典矣大顯曰一祠之內果有鐵像四軀而其一軀則雖無文獻之可徵故老傳爲裵太師之像春秋享祀一體行之昨秋三太師祠宣額賜祭之後裵太師之像獨未免闕享之歎云矣上曰侑祭之擧出於曠想之意則奉命下去有此做錯之非細卿則罷職當該道臣推考雖以地方官言之奉命承宣雖不提稟從以效之亦不具由枚報者難免其責問名罷職可也時秀曰扁額改揭更爲致祭事旣承筵敎矣致祭則當自臣曹擇日擧行而扁額則昨年宣額中去三之一字只以太師祠稱號四鐵像一體竝侑雖於宣額之後從前私設之祭不必爲拘依前爲之事竝爲分付何如上曰依爲之令道臣分付地方官就已揭本改模刻揭而擇日遣官致祭獻官則道內堂上守令中爲之香祝下送可也出擧條仍命退諸臣以次退出
정조 21년
行都承旨趙鎭寬齋宿行左承旨金履翼齋直右承旨宋銓齋宿左副承旨李肇源齋宿右副承旨李海愚齋宿同副承旨金達淳齋直注書柳遠鳴齋宿一員未差假注書李允謙齋直事變假注書崔鳳和仕
정조 21년
金履翼啓曰明日大駕詣景慕宮入齋室後王大妃殿惠慶宮問安何承旨進去乎敢稟傳曰同副承旨進去
정조 21년
金達淳啓曰行大司憲宋煥箕在外執義持平一員未差掌令朴道翔陳疏玄重祚引避退待持平閔致載疏批未下監察茶時之意敢啓傳曰知道
정조 21년
李肇源啓曰事變假注書鄭敬翰身病猝重勢難察任今姑改差何如傳曰允
정조 21년
傳于金履翼曰禮房承旨入侍
정조 21년
傳于金履翼曰傳香承旨馳詣受香所奉審摘奸以來
정조 21년
金履翼啓曰今日齋宿承旨當爲備員而同副承旨朴載淳身病猝重勢難齋宿何以爲之敢稟傳曰許遞前望單子入之待下批牌招齋宿
정조 21년
承旨前望單子入之宋銓落點
정조 21년
兵曹口傳政事副護軍南公轍單付
정조 21년
金達淳啓曰掌令玄重祚引避退待已至多日尙未處置事甚未安司諫金孝眞正言尹寅基李寅采卽爲牌招以爲處置之地何如傳曰允
정조 21년
正言李寅采啓曰掌令玄重祚以姿性庸愚言議拙劣本不合於淸朝耳目之任而昨年秋濫叨是職賓對有命召牌荐降臣雖有自來情勢而義不敢顧他章皇出肅冒沒登筵合辭前啓循例承批末因避嫌事遞差退出而當日無新啓則元無簡通政院之規故果直還私次矣不意原啓辭具書中李福潤一事注書落漏書入而政院乃以臺諫之不卽簡通論啓請罪致勤嚴敎各啓辭具書旣有院坐之件伊日注書之入侍草冊亦必有載錄者則其落漏書入實未知緣於何故而政院之不爲査實直以不卽簡通論罪臺諫者亦甚可駭許多舊啓必待每每簡通後書入則院坐具書將不勝其堆積而且以注書之不謹不察輒復請罪於臺臣則輕侮臺閣孰有甚於此者乎雖幸聖恩天大勘以薄罰曾未數月罪名蕩滌而臣之惶慄愧恧不可以時日之已久有所自恕臣以何顔面晏然於臺次乎引避而退不送簡通雖襲謬例落漏書入責在堂后不可以此輕遞言官請掌令玄重祚出仕答曰依啓
정조 21년
有政吏批判書閔鍾顯進參判徐邁修進參議蔡弘遠進右副承旨李海愚進以鄭觀輝爲執義申溆爲持平林漢浩爲獻納尹悌東爲軍資正吳載衍爲茂山府使金文淳爲冬至兼謝恩使沈尙之爲利城縣監李榏爲端川府使
정조 21년
兵批判書李祖源進參判柳誼病參議李文會入直參知尹致性病左副承旨李肇源進以鄭煥猷洪義榮姜彝正爲副摠管李敬熙成大中爲五衛將趙命鎭爲忠翊將呂文永爲訓鍊副正金爔爲忠淸兵使副司直林漢浩李羲甲竝單付副司果尹行直尹悌東朴崙壽竝單付僉知單鄭宅柱
정조 21년
李肇源啓曰都摠管李家煥屢度飭敎之下身在闕中肅單終不來呈門限已迫無意變動事體所在萬萬未安所當重勘而本院請推之外無他可施之罰何以爲之敢稟傳曰湖沿投畀
정조 21년
傳于李肇源曰投畀之命分揀使之卽爲肅命
정조 21년
傳于李肇源曰耽羅馬匹之歲貢而爲御乘者自古罕有今番牧使柳師模上來後封進馬體制堅剛步品如飛直爲御乘已立於御乘十望之中此設牧以後雖謂之初有可矣激勸之道其所論賞豈後於馬醫司僕尋常燕貿直御乘之功乎該牧群頭及其外頭目之可合論賞者招問前牧使論理草記事傳諭一提擧使之別般論賞該牧使柳師模特賜內廐馬一匹使之閤門親受而此乃先從隗始之意也此後益加着意皆依今番例以爲直御乘之地事亦爲下諭于濟州時牧使此傳敎及草記批答揭板知所興勸
정조 21년
李肇源以兵曹言啓曰卽接大報壇守直官所報則守直官鄭良哲今已滿四十五朔云取考節目則滿二十朔後付司果四十五朔後加一資事載錄矣依節目鄭良哲加資下批之意敢啓傳曰知道
정조 21년
李肇源以兵曹言啓曰卽接南道參軍趙亨錫牒報則禁衛營所授九嶷峯東邊體城二間許頹圮處連接一間半今又頹圮云令繕工監爲先圍排分授軍門一體修築而把守軍兵前已定送令該軍門量宜加定合力守直之意分付何如傳曰允